Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (αίτηση EGF/2014/015 GR/Attica Publishing activities) /* COM/2015/040 final */





ΑΙΤΙΟΛΟΓΙΚΗ ΕΚΘΕΣΗ ΠΛΑΙΣΙΟ ΤΗΣ ΠΡΟΤΑΣΗΣ 1. Οι κανόνες που εφαρμόζονται στις χρηματοδοτικές συνεισφορές από το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) διατυπώνονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[1] (στο εξής «κανονισμός ΕΤΠ»). 2. Οι ελληνικές αρχές υπέβαλαν την αίτηση EGF/2014/015 GR/Attica Publishing activities για χρηματοδοτική συνεισφορά από το ΕΤΠ, μετά από απολύσεις κατά την έννοια του άρθρου 3 του κανονισμού ΕΤΠ (στο εξής «απολύσεις») σε 46 επιχειρήσεις που δραστηριοποιούνται στον κλάδο 58 της NACE αναθ. 2 (εκδοτικές δραστηριότητες)[2] στην επιπέδου NUTS 2[3] περιφέρεια της Αττικής (EL 30) στην Ελλάδα. 3. Ύστερα από εξέταση της εν λόγω αίτησης, η Επιτροπή συμπέρανε, σύμφωνα με όλες τις εφαρμοστέες διατάξεις του κανονισμού ΕΤΠ, ότι ικανοποιούνται οι όροι για τη χορήγηση χρηματοδοτικής συνεισφοράς από το ΕΤΠ. ΠΕΡΙΛΗΨΗ ΤΗΣ ΑΙΤΗΣΗΣ Αίτηση ΕΤΠ: || EGF/2014/015 GR/Attica Publishing activities Κράτος μέλος: || Ελλάδα Οικείες περιφέρειες (επίπεδο NUTS 2): || Αττική (EL 30) Ημερομηνία υποβολής της αίτησης: || 4.9.2014 Ημερομηνία απόδειξης παραλαβής της αίτησης: || 18.9.2014 Ημερομηνία αίτησης συμπληρωματικών πληροφοριών: || 18.9.2014 Ημερομηνία αίτησης για εκχώρηση 2 επιπλέον εβδομάδων για την παροχή των πληροφοριών που ζητήθηκαν: || 29.10.2014 Προθεσμία για την παροχή των συμπληρωματικών πληροφοριών: || 13.11.2014 Προθεσμία για την ολοκλήρωση της αξιολόγησης: || 5.2.2015 Κριτήριο παρέμβασης: || Άρθρο 4 παράγραφος 1 στοιχείο β) του κανονισμού ΕΤΠ Τομέας/-είς οικονομικής δραστηριότητας (Κλάδος της NACE αναθ. 2): || Κλάδος 58 («Εκδοτικές δραστηριότητες») Περίοδος αναφοράς (εννέα μήνες): || 12 Σεπτεμβρίου 2013 - 12 Ιουνίου 2014 Αριθμός απολύσεων ή περιπτώσεων παύσης δραστηριότητας κατά την περίοδο αναφοράς: || 705 Αριθμός των επιλέξιμων δικαιούχων που αναμένεται να συμμετάσχουν στις δράσεις: || 705 Αριθμός στοχευόμενων νέων που βρίσκονται εκτός εκπαίδευσης, απασχόλησης ή κατάρτισης (ΕΕΑΚ): || 0 Προϋπολογισμός για εξατομικευμένες υπηρεσίες (σε ευρώ): || 6 034 500 Προϋπολογισμός για τη χρήση του ΕΤΠ[4] (σε ευρώ): || 210 000 Συνολικός προϋπολογισμός (σε ευρώ): || 6 244 500 Συνεισφορά του ΕΤΠ (60 %) (σε ευρώ): || 3 746 700 ΑΞΙΟΛΟΓΗΣΗ ΤΗΣ ΑΙΤΗΣΗΣ Διαδικασία 4. Οι ελληνικές αρχές υπέβαλαν την αίτηση EGF/2014/015 ΕL/Attica Publishing activities εντός 12 εβδομάδων από την ημερομηνία κατά την οποία ικανοποιήθηκαν τα κριτήρια παρέμβασης που ορίζονται στο άρθρο 4 του κανονισμού ΕΤΠ, στις 4 Σεπτεμβρίου 2014. Η Επιτροπή επιβεβαίωσε την παραλαβή της αίτησης εντός δύο εβδομάδων από την ημερομηνία υποβολής της αίτησης, στις 18 Σεπτεμβρίου 2014. Η Επιτροπή ζήτησε συμπληρωματικές πληροφορίες από τις ελληνικές αρχές την ίδια ημερομηνία. Οι ελληνικές αρχές παρείχαν τις εν λόγω συμπληρωματικές πληροφορίες εντός οχτώ εβδομάδων από την ημερομηνία του αιτήματος αυτού, μετά από παράταση της προθεσμίας κατά δύο εβδομάδες κατόπιν δεόντως αιτιολογημένης αίτησης των ελληνικών αρχών. Η προθεσμία των 12 εβδομάδων από την παραλαβή της πλήρους αίτησης, εντός της οποίας η Επιτροπή θα πρέπει να ολοκληρώσει την αξιολόγηση συμμόρφωσης της αίτησης με τις προϋποθέσεις για την παροχή της χρηματοδοτικής συνεισφοράς, λήγει στις 5 Φεβρουαρίου 2015. Επιλεξιμότητα της αίτησης Οικείες επιχειρήσεις και δικαιούχοι 5. Η αίτηση αφορά 705 απολυμένους[5] εργαζομένους σε 46 επιχειρήσεις[6] που δραστηριοποιούνται στον κλάδο 58 της NACE αναθ. 2 (εκδοτικές δραστηριότητες) στην επιπέδου NUTS 2 περιφέρεια της Αττικής (EL 30). Κριτήρια παρέμβασης 6. Οι ελληνικές αρχές υπέβαλαν την αίτηση δυνάμει του κριτηρίου παρέμβασης που προβλέπεται στο άρθρο 4 παράγραφος 1 στοιχείο β) του κανονισμού ΕΤΠ, το οποίο απαιτεί τουλάχιστον 500 απολύσεις εντός περιόδου αναφοράς εννέα μηνών σε επιχειρήσεις που δραστηριοποιούνται στον ίδιο οικονομικό τομέα που ορίζεται στο επίπεδο υποδιαίρεσης της NACE αναθ. 2 και είναι εγκατεστημένες σε μία περιφέρεια ή σε δύο συνορεύουσες περιφέρειες όπως καθορίζονται στο επίπεδο NUTS 2 σε ένα κράτος μέλος. 7. Η περίοδος αναφοράς εννέα μηνών αρχίζει στις 12 Σεπτεμβρίου 2013 και λήγει στις 12 Ιουνίου 2014. Υπολογισμός των απολύσεων και της παύσης δραστηριότητας 8. Όλες οι απολύσεις έχουν υπολογιστεί από την ημερομηνία της de facto καταγγελίας της σύμβασης απασχόλησης ή της λήξης της. Επιλέξιμοι δικαιούχοι 9. Ο συνολικός αριθμός των επιλέξιμων δικαιούχων είναι 705. Σχέση μεταξύ των απολύσεων και της παγκόσμιας χρηματοπιστωτικής και οικονομικής κρίσης που αναφέρεται στον κανονισμό (ΕΚ) αριθ. 546/2009 10. Για να αποδείξει τη συνάφεια μεταξύ των απολύσεων και της παγκόσμιας χρηματοπιστωτικής και οικονομικής κρίσης όπως αναφέρεται στον κανονισμό (ΕΚ) αριθ. 546/2009, η Ελλάδα ισχυρίζεται ότι η ελληνική οικονομία είναι επί έκτο συναπτό έτος (2008-2013) σε βαθιά ύφεση. Σύμφωνα με την ΕΛ.ΣΤΑΤ., την Ελληνική Στατιστική Αρχή, από το 2008 το ελληνικό ΑΕγχΠ μειώθηκε κατά 25,7 ποσοστιαίες μονάδες, η δημόσια κατανάλωση κατά 21 ποσοστιαίες μονάδες και η ιδιωτική κατανάλωση κατά 32,3 εκατοστιαίες μονάδες, ενώ η ανεργία αυξήθηκε κατά 20,6 ποσοστιαίες μονάδες. Παρότι εκτιμάται ότι η ελληνική οικονομία οδεύει προς την «επιστροφή στην ανάπτυξη» και οι προβλέψεις για ορισμένους από αυτούς τους δείκτες είναι ήδη θετικές για το 2014[7], η αγορά εργασίας θα εξακολουθήσει να αντιμετωπίζει δυσκολίες στο προσεχές μέλλον. 11. Για να αντεπεξέλθει στις αποπληρωμές εξωτερικού χρέους, η ελληνική κυβέρνηση έλαβε το 2008 αντιλαϊκά μέτρα, όπως αύξηση των φορολογικών εσόδων, εκλογίκευση των δημόσιων δαπανών και μείωση των μισθών των δημόσιων υπαλλήλων. Οι μισθοί στον ιδιωτικό τομέα έχουν επίσης μειωθεί, σε μια προσπάθεια να δοθεί ώθηση στην ανταγωνιστικότητα της ελληνικής οικονομίας. Από το 2008 χιλιάδες επιχειρήσεις έχουν σταματήσει τις δραστηριότητές τους και έχουν κλείσει, απολύοντας το προσωπικό τους, και χιλιάδες αυτοαπασχολούμενοι έχουν παύσει τις δραστηριότητές τους, συμβάλλοντας στην απότομη αύξηση της ανεργίας. Άμεση συνέπεια του μειωμένου εισοδήματος ήταν η μείωση της ιδιωτικής κατανάλωσης, ιδίως όσον αφορά τα μη βασικά αγαθά. 12. Το 2009 η μείωση της κατανάλωσης των νοικοκυριών στην Ελλάδα ακολούθησε την ίδια αρνητική τάση που σημειώθηκε στην ΕΕ των 27. Το 2010 και το 2011 σημειώθηκε ανάκαμψη της κατανάλωσης των νοικοκυριών σε επίπεδο ΕΕ των 27 και στη συνέχεια ακολούθησε πτώση το 2012. Η κατανάλωση των νοικοκυριών στην Ελλάδα παρουσιάζει πτωτική πορεία από την έναρξη της χρηματοπιστωτικής και οικονομικής κρίσης και τα αριθμητικά στοιχεία επιδεινώνονται κάθε χρόνο. Κατανάλωση νοικοκυριών (% μεταβολή σε σύγκριση με το προηγούμενο έτος) || 2008 || 2009 || 2010 || 2011 || 2012 ΕΕ των 27 || 0,44 || -1,67 || 1,04 || 0,26 || -0,74 Ελλάδα || 4,67 || -1,91 || -6,39 || -7,91 || -9,07 Πηγή: Eurostat. 13. Σύμφωνα με έκθεση της ΕΛ.ΣΤΑΤ. για τα εισοδήματα των νοικοκυριών και τις συνθήκες διαβίωσης, το 23 % των Ελλήνων ζούσε κάτω από το όριο της φτώχειας[8] το 2012. 14. Σύμφωνα με πρόσφατη μελέτη[9] της ΙΝΕ-ΓΣEE[10] που δημοσιεύτηκε τον Ιούλιο του 2014, τρεις στους τέσσερις εργαζομένους ή υπαλλήλους δήλωσαν ότι το επίπεδο του εισοδήματός τους μειώθηκε το 2014 σε σύγκριση με το προηγούμενο έτος λόγω των μισθολογικών περικοπών. Επιπλέον, το 38 % των ερωτηθέντων πίστευαν ότι οι αποδοχές τους θα μειώνονταν και πάλι κατά το επόμενο τρίμηνο. Η πλειονότητα των ερωτηθέντων είχαν μειώσει τις δαπάνες τους αναλόγως, ιδίως τον προϋπολογισμό για τα μη απαραίτητα είδη, όπως περιοδικά και εφημερίδες. 15. Μέχρι σήμερα, ο κλάδος των εκδοτικών δραστηριοτήτων έχει αποτελέσει αντικείμενο άλλης μίας αίτησης για κινητοποίηση του ΕΤΠ[11] λόγω, επίσης, της παγκόσμιας χρηματοπιστωτικής και οικονομικής κρίσης. Γεγονότα που οδήγησαν στις απολύσεις και την παύση δραστηριότητας 16. Σύμφωνα με τις ελληνικές αρχές, τα γεγονότα που οδήγησαν στις απολύσεις ήταν κυρίως δύο: 1) η μείωση του διαθέσιμου εισοδήματος των νοικοκυριών ―εξαιτίας της αύξησης της φορολογικής επιβάρυνσης, της μείωσης των μισθών (τόσο των ιδιωτικών όσο και των δημόσιων υπαλλήλων) και της αύξησης της ανεργίας― με αποτέλεσμα τεράστια πτώση στην αγοραστική δύναμη και την ανάγκη ιεράρχησης των δαπανών και διακοπής αυτών που δεν θεωρούνται απαραίτητες για την καθημερινή ζωή· 2) η δραστική μείωση των δανείων προς επιχειρήσεις και ιδιώτες λόγω της έλλειψης ρευστότητας των ελληνικών τραπεζών. Σύμφωνα με την Τράπεζα της Ελλάδος, από το 2010 ο ετήσιος ρυθμός αύξησης των δανείων προς τα νοικοκυριά και τις επιχειρήσεις (εξαιρουμένων των χρηματοπιστωτικών επιχειρήσεων) είναι αρνητικός, λόγω έλλειψης ρευστότητας στις ελληνικές τράπεζες[12]. 17. Κατά την περίοδο 2009-2012, πολλές εταιρείες που δραστηριοποιούνται στον τομέα των μέσων μαζικής ενημέρωσης έχουν παύσει τις δραστηριότητές τους ή έχουν μειώσει τους μισθούς του προσωπικού τους[13]. Στο πλαίσιο αυτό, οι εταιρείες μέσων μαζικής ενημέρωσης εμφανίζουν συρρίκνωση των εσόδων τους, καθώς οι διαφημιστικές δαπάνες, οι οποίες αποτελούν μία από τις βασικές πηγές εσόδων τους, μειώθηκαν δραστικά: το 2012 οι διαφημιστικές δαπάνες στα μέσα μαζικής ενημέρωσης ανήλθαν σε 1,14 δισ. ευρώ, έναντι 2,67 δισ. ευρώ το 2008, σημειώνοντας μείωση 57 %[14]. 18. Ως αποτέλεσμα, εταιρείες κάθε τύπου και κατηγορίας στον κλάδο των μέσων μαζικής ενημέρωσης άρχισαν να αντιμετωπίζουν σοβαρά προβλήματα όσον αφορά τη δυνατότητά τους να εξοφλήσουν τις υποχρεώσεις τους. Το ισοζύγιο πληρωμών δείχνει ότι οι συνολικές υποχρεώσεις των εταιρειών μέσων μαζικής ενημέρωσης κατά τα έτη 2010 και 2011 ανέρχονταν σε περισσότερα από 3,2 δισ. ευρώ, 50 % εκ των οποίων ήταν βραχυπρόθεσμες υποχρεώσεις[15]. 19. Σε αυτό το πλαίσιο, οι εκδοτικές εταιρείες αντιμετώπισαν σοβαρά προβλήματα από άποψη βιωσιμότητας, δεδομένου ότι τα χρηματοοικονομικά στοιχεία και οι επιδόσεις τους κατά την περίοδο της κρίσης πήγαν από το κακό στο χειρότερο. Ο παρακάτω πίνακας παρουσιάζει τον κύκλο εργασιών του εκδοτικού κλάδου και είναι ενδεικτικός των σταθερών πτωτικών τάσεων που σημειώνονται τα τελευταία έτη: Ο δείκτης κύκλου εργασιών των επιχειρήσεων του εκδοτικού κλάδου (κλάδος 58) έχει μειωθεί πάνω από 40 % τα τελευταία τρία χρόνια (2010-2013). Η πτωτική αυτή τάση αναμένεται να συνεχιστεί και το 2014. Πίνακας 1: Εξέλιξη του δείκτη κύκλου εργασιών του εκδοτικού κλάδου (κλάδος 58 της NACE αναθ. 2) στην Ελλάδα, 2010-2014 || 2010 || 2011 || 2012 || 2013 || ΜΕΤΑΒΟΛΗ 2010-13 || 2014 Κλάδος 58: Εκδοτικές δραστηριότητες (έτος βάσης: 2005=100) || 76,3 || 55,9 || 47,8 || 45,5 || -40,4 || 43,8 (εκτίμηση) 20. Στις δυσκολίες που αντιμετώπιζαν οι επιχειρήσεις του εκδοτικού κλάδου ήρθε να προστεθεί η έλλειψη ταμειακών ροών, η οποία αποτέλεσε παράπλευρη συνέπεια της ύφεσης της ελληνικής οικονομίας. 21. Οι επιχειρήσεις αυτού του κλάδου (εφημερίδες, περιοδικά κ.λπ.) είδαν τις πωλήσεις τους για το διάστημα 2009-2013 να μειώνονται κατά 60 %, λόγω της πτώσης της ζήτησης για τα προϊόντα τους. Η συνεχιζόμενη μείωση του εισοδήματος των ελλήνων καταναλωτών άλλαξε τις καταναλωτικές τους συνήθειες και συμπεριφορές και τους έκανε να εστιάσουν στις «πρωταρχικές» ανάγκες τους. Αυτή η πτωτική τάση είναι χαρακτηριστική για τις εταιρείες έκδοσης εφημερίδων στην Αττική —που αντιπροσωπεύουν μεγάλο μέρος των εταιρειών μέσων μαζικής ενημέρωσης— οι οποίες έχασαν το μισό αναγνωστικό τους κοινό κατά την περίοδο της κρίσης (βλ. πίνακα 2). Πίνακας 2: Εξέλιξη της κυκλοφορίας των εφημερίδων της Αττικής σε επιλεγμένες κατηγορίες (2008-2013) || 2008 || 2009 || 2010 || 2011 || 2012 || 2013 ΚΥΡΙΑΚΑΤΙΚΕΣ ΕΦΗΜΕΡΙΔΕΣ || 1.130.178 || 1.115.732 || 971.287 || 861.111 || 730.425 || 676.537 ΠΡΩΙΝΕΣ ΕΦΗΜΕΡΙΔΕΣ || 59.581 || 52.280 || 41.262 || 31.686 || 28.385 || 6.916 ΑΠΟΓΕΥΜΑΤΙΝΕΣ ΕΦΗΜΕΡΙΔΕΣ || 254.694 || 226.055 || 203.961 || 174.804 || 130.100 || 101.754 ΕΒΔΟΜΑΔΙΑΙΕΣ ΟΙΚΟΝΟΜΙΚΕΣ ΕΦΗΜΕΡΙΔΕΣ || 43.065 || 27.621 || 34.665 || 20.721 || 15.206 || 9.016 ΣΥΝΟΛΟ || 1.487.518 || 1.421.688 || 1.251.175 || 1.088.322 || 904.116 || 794.223 22. Κατά συνέπεια, τα επίπεδα απασχόλησης σημείωσαν σημαντική πτώση και κατά την περίοδο 2010-2013 η απασχόληση στον εκδοτικό κλάδο (κλάδος 58 της NACE αναθ. 2) μειώθηκε κατά 28,7 ποσοστιαίες μονάδες[16] σύμφωνα με το ελληνικό Ινστιτούτο Εργασίας. Αναμενόμενος αντίκτυπος των απολύσεων όσον αφορά την οικονομία και την απασχόληση σε τοπικό, περιφερειακό ή εθνικό επίπεδο 23. Οι απολύσεις έχουν σημαντικό αρνητικό αντίκτυπο στην τοπική, περιφερειακή και εθνική οικονομία. Ο αριθμός των ανέργων στην Ελλάδα κατά την περίοδο 2008-2013 τετραπλασιάστηκε. Ποσοστό ανεργίας Πηγή: Eurostat[17] 24. Παράλληλα, το ποσοστό ανεργίας στην περιφέρεια της Αττικής κατά το 1ο τρίμηνο του 2014 ήταν 28 % (ενώ ο μέσος όρος για την Ελλάδα ήταν 27,8 %)[18]. Η περιοχή αυτή συμβάλλει κατά 43 % στο ελληνικό ΑΕγχΠ (ως εκ τούτου, η κρίση που πλήττει τις επιχειρήσεις στην εν λόγω περιφέρεια επηρεάζει το σύνολο της ελληνικής οικονομίας). Σ' αυτήν κατοικεί επίσης το μεγαλύτερο μέρος των ανέργων στην Ελλάδα, γεγονός που επηρεάζει αρνητικά τη θέση του εργατικού δυναμικού στην Αττική. 25. Όπως έχει εξάλλου διαπιστωθεί, οι περισσότερες επιχειρήσεις στην ευρύτερη περιοχή της Αθήνας αντιμετωπίζουν κοινά προβλήματα βιωσιμότητας. Είναι επομένως σαφές ότι οι απολύσεις σε εκδοτικές επιχειρήσεις έχουν επιβαρύνει μια περιοχή που είχε ήδη πληγεί σοβαρά από τις αρνητικές συνέπειες της κρίσης. Στοχευόμενοι δικαιούχοι και προτεινόμενες δράσεις Στοχευόμενοι δικαιούχοι 26. Ο εκτιμώμενος αριθμός των δικαιούχων που αναμένεται να συμμετάσχουν στα μέτρα είναι 705, δηλ. το σύνολο των επιλέξιμων απολυμένων εργαζομένων. Η κατανομή των εργαζομένων αυτών κατά φύλο, ιθαγένεια και ηλικιακή ομάδα έχει ως εξής: Κατηγορία || Αριθμός δικαιούχων Φύλο: || Άνδρες: || 391 || (55,46 %) || Γυναίκες: || 314 || (44,54 %) Ιθαγένεια: || Πολίτες της ΕΕ: || 693 || (98,30 %) || Πολίτες τρίτων χωρών: || 12 || (1,70 %) Ηλικιακή ομάδα: || 15-24 ετών: || 12 || (1,70 %) || 25-29 ετών: || 40 || (5,67 %) || 30-54 ετών: || 576 || (81,71 %) || 55-64 ετών: || 71 || (10,07 %) || άνω των 64 ετών: || 6 || (0,85 %) Επιλεξιμότητα των προτεινόμενων δράσεων 27. Οι εξατομικευμένες υπηρεσίες που πρόκειται να παρασχεθούν στους απολυμένους εργαζομένους συνίστανται στις ακόλουθες δράσεις: – Επαγγελματικός προσανατολισμός: Αυτό το συνοδευτικό μέτρο, το οποίο θα προσφερθεί σε όλους τους συμμετέχοντες, καλύπτει τα εξής στάδια: 1 Καταγραφή και διερεύνηση των αναγκών. Το πρώτο μέτρο που θα παρασχεθεί σε όλους τους συμμετέχοντες περιλαμβάνει την καταγραφή δεδομένων και τον εντοπισμό των αναγκών —προσωπικών, επαγγελματικών, κοινωνικών— και ενημέρωση για τις διαθέσιμες υπηρεσίες και τα προγράμματα κατάρτισης, καθώς και για τις απαιτήσεις δεξιοτήτων και κατάρτισης. 2 Προσωπικό και επαγγελματικό έγγραφο. Αυτή η δράση έχει ως στόχο να βοηθήσει τους εργαζομένους να προσδιορίσουν τις δεξιότητές τους και τις ευκαιρίες που σχετίζονται με τα δικά τους ενδιαφέροντα και να καταρτίσουν ένα ρεαλιστικό σχέδιο σταδιοδρομίας. Η αξιολόγηση δεξιοτήτων περιλαμβάνει εντατική και εξατομικευμένη παροχή συμβουλών, διαρθρωμένη ως διαδρομή που αποτελείται από διάφορα στάδια κατά τα οποία ο εργαζόμενος και ο σύμβουλος εργάζονται πάνω σε ένα θέμα (π.χ. ευκαιρίες, ενδιαφέροντα, ανάλυση των κινήτρων και προσδοκιών, εμπόδια κ.λπ.). Με βάση αυτές τις εκτιμήσεις, συντάσσεται ένα προσωπικό και επαγγελματικό έγγραφο, το οποίο περιλαμβάνει σύνοψη των δεξιοτήτων του συμμετέχοντος, το προσωπικό του/της σχέδιο και ένα σχέδιο δράσης. 3 Διαδικασία προσωπικής και επαγγελματικής ανάπτυξης. Η δράση αυτή περιλαμβάνει: 1) καθορισμό επαγγελματικών στόχων καθώς και δραστηριοτήτων αναζήτησης εργασίας· 2) προσδιορισμό και αξιολόγηση όσον αφορά τις πηγές επαγγελματικών ευκαιριών· 3) πιθανούς τρόπους υποβολής υποψηφιότητας για μια θέση· 4) σύνταξη βιογραφικού σημειώματος και συνοδευτικής επιστολής· 5) προετοιμασία για συνέντευξη· 6) παροχή βασικών γνώσεων σχετικά με την αγορά εργασίας, καθώς και με θεσμικά, εργασιακά, επιχειρηματικά και νομικά ζητήματα. 4 Υλοποίηση του ατομικού σχεδίου δράσης. Οι σύμβουλοι θα συνοδεύουν επίσης τους εργαζομένους κατά την εφαρμογή των διαδρομών κατάρτισης και των ατομικών σχεδίων επανένταξης στην απασχόληση. Οι συμμετέχοντες που ενδιαφέρονται να ιδρύσουν επιχείρηση θα λαμβάνουν γενική υποστήριξη και συμβουλές όσον αφορά την επιχειρηματικότητα στο πλαίσιο αυτού του μέτρου επαγγελματικού προσανατολισμού. 5 Παρακολούθηση. Στο πλαίσιο της δράσης αυτής παρέχεται παρακολούθηση των συμμετεχόντων κατά τη διάρκεια των έξι μηνών που ακολουθούν τη λήξη της εφαρμογής των μέτρων. – Κατάρτιση και επαγγελματική κατάρτιση. Το μέτρο αυτό συνίσταται στην παροχή μαθημάτων επαγγελματικής κατάρτισης σε εργαζομένους τα οποία αντιστοιχούν στις ανάγκες τους, όπως αυτές προσδιορίζονται κατά τη διάρκεια της δραστηριότητας επαγγελματικής παροχής συμβουλών, και σε τομείς με καλές προοπτικές εξέλιξης, οι οποίοι αντιστοιχούν σε αναγνωρισμένες ανάγκες στην αγορά εργασίας. Θα παρέχονται δύο τύποι κατάρτισης: προγράμματα συνεχούς επαγγελματικής κατάρτισης, καθώς και εξειδικευμένα μαθήματα και εκπαιδευτικά προγράμματα. – Επίδομα μη μισθωτού. Οι εργαζόμενοι που ξεκινούν δική τους επιχείρηση θα λαμβάνουν έως 15 000 ευρώ ως συνεισφορά για την κάλυψη των δαπανών σύστασης. Στην Ελλάδα, μία από τις σημαντικότερες δυσκολίες που αντιμετωπίζουν οι επιχειρηματίες κατά τη σύσταση επιχείρησης είναι η πρόσβαση σε χρηματοδότηση. Οι τράπεζες, λόγω της έλλειψης ρευστότητας, απορρίπτουν τις περισσότερες αιτήσεις δανειοδότησης. Το μέτρο αυτό αποσκοπεί στην προώθηση της επιχειρηματικότητας μέσω της εν λόγω χρηματοδοτικής υποστήριξης. – Επίδομα αναζήτησης εργασίας και επίδομα κατάρτισης. Για την κάλυψη των δαπανών που πραγματοποιούνται κατά τη συμμετοχή τους στο μέτρο επαγγελματικού προσανατολισμού, οι δικαιούχοι θα λαμβάνουν 50 ευρώ ανά ημέρα συμμετοχής. Κατά τη διάρκεια κατάρτισης το επίδομα θα είναι 6 ευρώ ανά ώρα. – Επίδομα κινητικότητας. Οι εργαζόμενοι που θα αποδέχονται θέση εργασίας που θα συνεπάγεται αλλαγή του τόπου διαμονής τους θα λαμβάνουν κατ’ αποκοπή ποσό 2 000 ευρώ για την κάλυψη των αναγκαίων δαπανών. 28. Οι προτεινόμενες δράσεις που περιγράφονται εδώ αποτελούν ενεργητικά μέτρα για την αγορά εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας. 29. Οι ελληνικές αρχές υπέβαλαν τις απαιτούμενες πληροφορίες σχετικά με τις δράσεις που είναι υποχρεωτικές για τις οικείες επιχειρήσεις βάσει της εθνικής νομοθεσίας ή των συλλογικών συμβάσεων. Επιβεβαίωσαν ότι η χρηματοδοτική συνεισφορά από το ΕΤΠ δεν θα αντικαταστήσει καμία από αυτές τις δράσεις. Εκτιμώμενος προϋπολογισμός 30. Το εκτιμώμενο συνολικό κόστος ανέρχεται σε 6 244 500 ευρώ, εκ των οποίων οι δαπάνες για τις εξατομικευμένες υπηρεσίες σε 6 034 500 ευρώ και οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 210 000 ευρώ. 31. Η συνολική χρηματοδοτική συνεισφορά που ζητείται από το ΕΤΠ είναι 3 746 700 ευρώ (60 % του συνολικού κόστους). Δράσεις || Εκτιμώμενος αριθμός συμμετεχόντων || Εκτιμώμενο κόστος ανά συμμετέχοντα (σε ευρώ) || Εκτιμώμενο συνολικό κόστος (σε ευρώ) Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ] Επαγγελματική παροχή συμβουλών || 705 || 1 250 || 881 250 Επαγγελματική κατάρτιση || 460 || 2 400 || 1 104 000 Ειδική κατάρτιση/εκπαίδευση || 245 || 4 000 || 980 000 Επίδομα μη μισθωτού || 80 || 15 000 || 1 200 000 Υποσύνολο (α): Ποσοστό της δέσμης εξατομικευμένων υπηρεσιών || – || 4 165 250 (69,02 %) Επιδόματα και κίνητρα [δράσεις σύμφωνα με το άρθρο 7 παράγραφος 1 στοιχείο β) του κανονισμού ΕΤΠ] Επιδόματα αναζήτησης εργασίας || 705 || 1 250 || 881 250 Επιδόματα κατάρτισης || 460 || 1 800 || 828 000 Επιδόματα κινητικότητας || 80 || 2 000 || 160 000 Υποσύνολο (β): Ποσοστό της δέσμης εξατομικευμένων υπηρεσιών || – || 1 869 250 (30,98 %) Δράσεις που προβλέπονται στο άρθρο 7 παράγραφος 4 του κανονισμού ΕΤΠ 1. Προετοιμασία || – || 40 000 2. Διαχείριση || – || 40 000 3. Ενημέρωση και δημοσιότητα || – || 100 000 4. Έλεγχος και υποβολή εκθέσεων || – || 30 000 Υποσύνολο (γ): Ποσοστό επί του συνολικού κόστους: || – || 210 000 (3,36 %) Συνολικό κόστος (α + β + γ): || – || 6 244 500 Συνεισφορά ΕΤΠ (60 % του συνολικού κόστους) || – || 3 746 700 32. Το κόστος των δράσεων που προσδιορίζονται στον ανωτέρω πίνακα ως δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ δεν υπερβαίνει το 35 % του συνολικού κόστους της συντονισμένης δέσμης εξατομικευμένων υπηρεσιών. Οι ελληνικές αρχές επιβεβαίωσαν ότι οι δράσεις αυτές προϋποθέτουν την ενεργό συμμετοχή των στοχευόμενων δικαιούχων σε δραστηριότητες αναζήτησης εργασίας ή κατάρτισης. 33. Οι ελληνικές αρχές επιβεβαίωσαν ότι το κόστος των επενδύσεων για την αυτοαπασχόληση, τη σύσταση επιχειρήσεων και την ανάκτηση επιχειρήσεων από εργαζομένους δεν θα υπερβαίνει τα 15 000 ευρώ ανά δικαιούχο. Περίοδος επιλεξιμότητας των δαπανών 34. Οι ελληνικές αρχές άρχισαν να παρέχουν τις εξατομικευμένες υπηρεσίες προς τους στοχευόμενους δικαιούχους στις 28 Νοεμβρίου 2014. Επομένως, οι δαπάνες σχετικά με τις δράσεις που αναφέρονται στο σημείο 27 θα είναι επιλέξιμες για χρηματοδοτική συνεισφορά από το ΕΤΠ από τις 28 Νοεμβρίου 2014 έως τις 28 Νοεμβρίου 2016. 35. Οι ελληνικές αρχές άρχισαν να επιβαρύνονται με τις διοικητικές δαπάνες για την εφαρμογή του ΕΤΠ στις 3 Νοεμβρίου 2014. Οι δαπάνες για τις δραστηριότητες προετοιμασίας, διαχείρισης, ενημέρωσης, δημοσιότητας, ελέγχου και υποβολής εκθέσεων, ως εκ τούτου, θα είναι επιλέξιμες για χρηματοδοτική συνεισφορά από το ΕΤΠ από τις 3 Νοεμβρίου 2014 έως τις 28 Μαΐου 2017. Συμπληρωματικότητα με τις δράσεις που χρηματοδοτούνται από εθνικά ή ενωσιακά ταμεία 36. Η πηγή της εθνικής προχρηματοδότησης ή συγχρηματοδότησης είναι το Πρόγραμμα Δημόσιων Επενδύσεων του ελληνικού Υπουργείου Ανάπτυξης. 37. Οι ελληνικές αρχές επιβεβαίωσαν ότι τα μέτρα που περιγράφονται παραπάνω και τα οποία λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική συνεισφορά από άλλα χρηματοδοτικά μέσα της Ένωσης. Διαδικασίες για την παροχή συμβουλών προς τους στοχευόμενους δικαιούχους ή τους εκπροσώπους τους ή τους κοινωνικούς εταίρους, καθώς και τις τοπικές και περιφερειακές αρχές 38. Οι ελληνικές αρχές ανέφεραν ότι η συντονισμένη δέσμη εξατομικευμένων υπηρεσιών έχει καταρτιστεί σε διαβούλευση με τους εκπροσώπους των στοχευόμενων δικαιούχων [Ένωση Συντακτών Ημερησίων Εφημερίδων Αθηνών (ΕΣΗΕΑ), Ένωση Προσωπικού Ημερησίων Εφημερίδων Αθηνών (ΕΠΗΕΑ) και Ινστιτούτο Εργασίας της ΓΣΕΕ]. Στις 17 Ιουνίου 2014 απέστειλαν επιστολή προς τον υπουργό και τον αναπληρωτή υπουργό Εργασίας όπου παρέθεταν πληροφορίες σχετικά με την κρίση που επικρατεί σε ολόκληρο τον τομέα των μέσων ενημέρωσης ως αποτέλεσμα της οικονομικής ύφεσης στη χώρα, αναφέρονταν στον τεράστιο αριθμό εταιρειών που δραστηριοποιούνται στον τομέα των μέσων ενημέρωσης και οι οποίες παύουν τις δραστηριότητές τους, μειώνουν τους μισθούς του προσωπικού τους, απολύουν εργαζομένους κ.λπ., και ζητούσαν από τις αρχές να εξετάσουν την επιλεξιμότητα μιας ενδεχόμενης αίτησης για κινητοποίηση του ΕΤΠ. Στις 27 Ιουνίου 2014 διοργανώθηκε μια πρώτη συνάντηση ανάμεσα στη διαχειριστική αρχή του ΕΤΠ στην Ελλάδα (ΕΥΣΕΚΤ) και τους εκπροσώπους της ΕΣΗΕΑ, της ΕΠΗΕΑ και του Ινστιτούτου Εργασίας της ΓΣΕΕ. Στις 31 Ιουλίου 2014 έλαβε χώρα μια δεύτερη συνάντηση με την παρουσία εκπροσώπων της Ειδικής Υπηρεσίας Συντονισμού και Παρακολούθησης Δράσεων του ΕΚΤ (ΕΥΣΕΚΤ), εκπροσώπων της ΕΣΗΕΑ, της ΕΠΗΕΑ και του Ινστιτούτου Εργασίας της ΓΣΕΕ, καθώς και εκπροσώπων των εργαζομένων. Κατά τη συνεδρίαση αυτή οι εκπρόσωποι των εργαζομένων έδωσαν αναλυτικά στοιχεία σχετικά με τον ενδεχόμενο φάκελο, ενώ οι εκπρόσωποι από την ΕΣΗΕΑ, την ΕΠΗΕΑ και το Ινστιτούτο Εργασίας της ΓΣΕΕ ανέλαβαν να ενημερώσουν όλους τους εργαζομένους σχετικά με την αίτηση για χρηματοδότηση από το Ευρωπαϊκό Ταμείο Προσαρμογής στην Παγκοσμιοποίηση. Κατόπιν τούτου, όλοι οι συμμετέχοντες συζήτησαν τον σχεδιασμό των προτεινόμενων εξατομικευμένων δράσεων για τους δικαιούχους. 39. Οι προτάσεις των εκπροσώπων των εργαζομένων βασίστηκαν στις ανάγκες τους, καθώς και στη θέση των κοινωνικών εταίρων —με βάση τις ανάγκες και τις ιδιαιτερότητες της τοπικής αγοράς εργασίας. 40. Η ΕΥΣΕΚΤ συνεργάστηκε με όλα τα ενδιαφερόμενα μέρη για τον σχεδιασμό των προτεινόμενων εξατομικευμένων δράσεων για τους δικαιούχους. Συστήματα διαχείρισης και ελέγχου 41. Η αίτηση περιέχει λεπτομερή περιγραφή του συστήματος διαχείρισης και ελέγχου, που προσδιορίζει τις ευθύνες των εμπλεκόμενων φορέων. Η Ελλάδα γνωστοποίησε στην Επιτροπή ότι η διαχείριση και ο έλεγχος της χρηματοδοτικής συνεισφοράς θα πραγματοποιούνται από τους ίδιους φορείς που διαχειρίζονται και ελέγχουν τη χρηματοδότηση από το Ευρωπαϊκό Κοινωνικό Ταμείο (ΕΚΤ) στην Ελλάδα. Η Ειδική Υπηρεσία Συντονισμού και Παρακολούθησης Δράσεων ΕΚΤ (ΕΥΣΕΚΤ) θα ενεργεί ως διαχειριστική αρχή, η ΕΔΕΛ (Επιτροπή Δημοσιονομικού Ελέγχου) ως ελεγκτική αρχή και η ειδική υπηρεσία Αρχή Πληρωμής ως αρχή πιστοποίησης. Δεσμεύσεις του οικείου κράτους μέλους 42. Οι ελληνικές αρχές παρέχουν όλες τις αναγκαίες διαβεβαιώσεις όσον αφορά τα ακόλουθα: – την τήρηση των αρχών της ίσης μεταχείρισης και της απαγόρευσης των διακρίσεων όσον αφορά την πρόσβαση στις προτεινόμενες δράσεις και την εφαρμογή τους· – τη συμμόρφωση με τις απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις· – οι επιχειρήσεις που προέβησαν στις απολύσεις, σε περίπτωση που συνέχισαν τη δραστηριότητά τους μετά τις απολύσεις, εκπλήρωσαν τις εκ του νόμου απορρέουσες υποχρεώσεις που διέπουν τις απολύσεις και μερίμνησαν δεόντως για τους εργαζομένους τους· – την παροχή στήριξης όσον αφορά τις προτεινόμενες δράσεις σε μεμονωμένους εργαζομένους και τη μη χρησιμοποίησή τους για την αναδιάρθρωση εταιρειών ή τομέων· – τη μη λήψη χρηματοδοτικής ενίσχυσης από άλλα ενωσιακά ταμεία ή χρηματοδοτικά μέσα όσον αφορά τις προτεινόμενες δράσεις, καθώς και την αποφυγή οποιασδήποτε διπλής χρηματοδότησης· – τη συμπληρωματικότητα των προτεινόμενων δράσεων προς τις δράσεις που χρηματοδοτούνται από τα διαρθρωτικά ταμεία· – τη συμμόρφωση της χρηματοδοτικής συνεισφοράς από το ΕΤΠ με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Πρόταση προϋπολογισμού 43. Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020[19]. 44. Η Επιτροπή, αφού εξέτασε την αίτηση όσον αφορά την τήρηση των προϋποθέσεων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες δράσεις και το εκτιμώμενο κόστος, προτείνει την κινητοποίηση του ΕΤΠ για το ποσό των 3 746 700 ευρώ, το οποίο αντιστοιχεί στο 60 % του συνολικού κόστους των προτεινόμενων δράσεων, προκειμένου να παρασχεθεί χρηματοδοτική συνεισφορά για την αίτηση. 45. Η προτεινόμενη απόφαση για την κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως καθορίζεται στο σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[20]. Συναφείς πράξεις 46. Ταυτόχρονα με την υποβολή της εν λόγω πρότασης για απόφαση κινητοποίησης του ΕΤΠ, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο πρόταση μεταφοράς στην αντίστοιχη γραμμή του προϋπολογισμού για το ποσό των 3 746 700 ευρώ. 47. Ταυτόχρονα με την έγκριση της παρούσας πρότασης απόφασης για την κινητοποίηση του ΕΤΠ, η Επιτροπή θα εκδώσει απόφαση για χρηματοδοτική συνεισφορά μέσω εκτελεστικής πράξης, η οποία θα αρχίσει να ισχύει την ημερομηνία έκδοσης από το Ευρωπαϊκό Κοινοβούλιο και το Συμβούλιο της προτεινόμενης απόφασης για την κινητοποίηση του ΕΤΠ. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (αίτηση EGF/2014/015 GR/Attica Publishing activities) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[21], και ιδίως το άρθρο 15 παράγραφος 4, Έχοντας υπόψη τη διοργανική συμφωνία, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[22], και ιδίως το σημείο 13, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει στήριξη στους εργαζομένους που απολύονται και στους μη μισθωτούς των οποίων η δραστηριότητα έχει διακοπεί ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου που οφείλονται στην παγκοσμιοποίηση, ως αποτέλεσμα συνέχισης της παγκόσμιας χρηματοπιστωτικής και οικονομικής κρίσης που αναφέρεται στον κανονισμό (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου[23] ή ως αποτέλεσμα μιας νέας παγκόσμιας χρηματοπιστωτικής και οικονομικής κρίσης, και για να τους βοηθήσει να επανενταχθούν στην αγορά εργασίας. (2) Το ΕΤΠ δεν πρέπει να υπερβαίνει το μέγιστο ετήσιο ποσό των 150 εκατ. ευρώ (τιμές 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου[24]. (3) Στις 4 Σεπτεμβρίου 2014 η Ελλάδα υπέβαλε αίτηση για κινητοποίηση του ΕΤΠ όσον αφορά τις απολύσεις[25] σε 46 επιχειρήσεις που δραστηριοποιούνται στον κλάδο 58 της NACE αναθ. 2 (εκδοτικές δραστηριότητες)[26] στην επιπέδου NUTS 2 περιφέρεια της Αττικής (EL 30) στην Ελλάδα. Η αίτηση αυτή συμπληρώθηκε με πρόσθετες πληροφορίες σύμφωνα με το άρθρο 8 παράγραφος 3 του κανονισμού (ΕΕ) αριθ. 1309/2013. Η αίτηση πληροί τις απαιτήσεις που ισχύουν για τον καθορισμό χρηματοδοτικής συνεισφοράς από το ΕΤΠ, σύμφωνα με το άρθρο 13 του κανονισμού (ΕΕ) αριθ. 1309/2013. Η Επιτροπή πρότεινε συνεπώς την κινητοποίηση ποσού ύψους 3 746 700 ευρώ. (4) Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Ελλάδα, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2015, κινητοποιείται το ΕΤΠ για την παροχή ποσού 3 746 700 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 347 της 20.12.2013, σ. 855. [2] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE – αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (ΕΕ L 393 της 30.12.2006, σ. 1). [3] Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, σχετικά με την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34). [4] Σύμφωνα με το άρθρο 7 τέταρτη παράγραφος του κανονισμού (ΕΕ) αριθ. 1309/2013. [5] Κατά την έννοια του άρθρου 3 στοιχείο α) του κανονισμού ΕΤΠ. [6] Για τον κατάλογο των οικείων επιχειρήσεων και τον αριθμό των εργαζομένων που απολύθηκαν σε κάθε επιχείρηση, βλ. παράρτημα. [7] http://ec.europa.eu/economy_finance/eu/forecasts/2014_autumn_forecast_en.htm [8] Στην Ελλάδα το όριο της φτώχειας είναι 5 708 ευρώ ανά έτος ανά άτομο (για φυσικά πρόσωπα) και 11 986 ευρώ για νοικοκυριά με δύο ενήλικες και δύο παιδιά ηλικίας έως 14 ετών. [9] http://www.inegsee.gr/wp-content/uploads/2014/07/Symperasmata.pdf [10] Ινστιτούτο Εργασίας της Γενικής Συνομοσπονδίας Εργατών Ελλάδας [11] EGF/2009/024 NL Noord Holland and Zuid Holland, COM(2010) 532 [12] http://www.bankofgreece.gr/BogEkdoseis/Summary_Annrep2013.pdf [13] http://www.efsyn.gr/?p=5033 [14] http://www.3comma14.gr/pi/?survey=16005 [15] http://www.efsyn.gr/?p=5033 [16] http://www.inegsee.gr [17] Code tsdec450 [18] Πηγή: Ελληνική Στατιστική Αρχή, έρευνες εργατικού δυναμικού, στοιχεία 1ου τριμήνου [19] ΕΕ L 347 της 20.12.2013, σ. 884. [20] ΕΕ C 373 της 20.12.2013, σ. 1. [21] ΕΕ L 347 της 20.12.2013, σ. 855. [22] ΕΕ C 373 της 20.12.2013, σ. 1. [23] ΕΕ L 167 της 29.6.2009, σ. 26. [24] Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884). [25] Κατά την έννοια του άρθρου 3 στοιχείο α) του κανονισμού ΕΤΠ. [26] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE – αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (ΕΕ L 393 της 30.12.2006, σ. 1). Επιχειρήσεις και αριθμός απολύσεων T.C.T. MEDIA GROUP ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 2 D.A. ΑΝΩΝΥΜΗ ΕΜΠΟΡΙΚΗ ΕΚΔΟΤΙΚΗ ΕΤΑΙΡΕΙΑ || 2 D.B.A.S. ΕΜΠΟΡΙΚΗ ΑΝΩΝΥΜΗ ΕΤΑΙΡΕΙΑ || 6 QUEUE PRINT ΜΟΝΟΠΡΟΣΩΠΗ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ || 1 METRORAMA ΕΚΔΟΤΙΚΗ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ || 1 MOTORPRESS HELLAS ΑΝΩΝΥΜΗ ΕΚΔΟΤΙΚΗ ΕΤΑΙΡΕΙΑ || 11 MULTIMEDIA ΕΦΑΡΜΟΓΕΣ ΠΛΗΡΟΦΟΡΙΚΗΣ ΜΕΣΩΝ ΕΝΗΜΕΡΩΣΗΣ ΑΝΩΝΥΜΗ ΕΤΑΙΡΕΙΑ || 10 PEGASUS MAGAZINES PUBLICATIONS AEE || 3 PRESS TABAC ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΜΕΣΩΝ ΕΝΗΜΕΡΩΣΗΣ || 2 REAL MEDIA ΜΕΣΑ ΜΑΖΙΚΗΣ ΕΝΗΜΕΡΩΣΗΣ ΑΝΩΝΥΜΗ ΕΤΑΙΡΕΙΑ || 7 SPORTDAY ΑΝΩΝΥΜΗ ΕΜΠΟΡΙΚΗ ΠΑΡΑΓΩΓΙΚΗ & ΕΚΔΟΤΙΚΗ ΕΤΑΙΡΕΙΑ ΓΡΑΦΙΚΩΝ ΤΕΧΝΩΝ || 6 TRECK Α.Β.Ε.Ε.Ε. ΕΚΔΟΣΕΙΣ ΓΡΑΦΙΚΕΣ ΤΕΧΝΕΣ ΑΝΩΝΥΜΗ ΒΙΟΜΗΧΑΝΙΚΗ & ΕΜΠΟΡΙΚΗ ΕΤΑΙΡΕΙΑ || 6 UP ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 22 WEB ENTERTAINMENT ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 8 ΑΝΕΞΑΡΤΗΤΑ ΜΕΣΑ ΜΑΖΙΚΗΣ ΕΝΗΜΕΡΩΣΗΣ ΑΝΩΝΥΜΗ ΕΤΑΙΡΕΙΑ || 9 ΑΝΝΑ ΒΕΝΕΤΣΑΝΟΥ & ΣΙΑ ΕΤΕΡΟΡΥΘΜΟΣ ΕΤΑΙΡΕΙΑ || 1 ΑΝΩΝΥΜΟΣ ΒΙΟΜΗΧΑΝΙΚΗ ΕΚΤΥΠΩΤΙΚΗ ΕΤΑΙΡΕΙΑ ΒΙΒΛΙΟΔΕΣΙΕΣ ΕΝΤΥΠΩΝ DIAMOND PRINT || 14 ΑΤΤΙΚΕΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 14 GRAFOPRINT Α.Β.Ε.Ε. ΓΡΑΦΙΚΩΝ ΤΕΧΝΩΝ || 10 ΔΗΜΟΚΡΑΤΙΚΟΣ ΤΥΠΟΣ ΕΙΔΗΣΕΟΓΡΑΦΙΚΗ ΕΚΔΟΤΙΚΗ ΕΜΠΟΡΙΚΗ ΑΝΩΝΥΜΗ ΕΤΑΙΡΕΙΑ || 25 ΔΗΜΟΣΙΟΓΡΑΦΙΚΟΣ ΟΡΓΑΝΙΣΜΟΣ ΛΑΜΠΡΑΚΗ ΑΝΩΝΥΜΗ ΕΤΑΙΡΕΙΑ - ΔΟΛ || 64 ΔΙΟΠΤΡΑ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 3 Ε. ΣΠΥΡΟΥ - Γ. Κ. ΣΠΥΡΟΥ & ΣΙΑ ΟΜΟΡΡΥΘΜΟΣ ΕΤΑΙΡΕΙΑ || 1 ΕΚΔΟΣΕΙΣ ΕΘΝΟΣ ΑΝΩΝΥΜΗ ΕΤΑΙΡΕΙΑ || 21 ΕΚΔΟΣΕΙΣ ΛΥΜΠΕΡΗ ΑΝΩΝΥΜΗ ΕΤΑΙΡΕΙΑ || 92 ΕΚΔΟΣΕΙΣ ΠΡΩΤΟ ΘΕΜΑ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 19 ΕΚΤΥΠΩΣΕΙΣ IRIS Α.Ε.Β.Ε. || 32 ΕΝΤΥΠΟΕΚΔΟΤΙΚΗ Α.Ε.Β.Ε.Τ. || 2 ΕΞΕΡΕΥΝΗΤΗΣ - EXPLORER ΑΝΩΝΥΜΗ ΕΜΠΟΡΙΚΗ ΕΚΔΟΤΙΚΗ ΕΚΤΥΠΩΤΙΚΗ ΕΤΑΙΡΕΙΑ || 22 EXPRESS - Δ. ΚΑΛΟΦΩΛΙΑΣ ΕΚΔΟΤΙΚΗ ΕΚΤΥΠΩΤΙΚΗ ΑΝΩΝΥΜΗ ΕΤΑΙΡΕΙΑ || 16 ΖΑΓΚΛΗΣ || 2 Η ΕΠΟΧΗ ΕΚΔΟΤΙΚΟΣ ΔΗΜΟΣΙΟΓΡΑΦΙΚΟΣ ΣΥΝΕΤΑΙΡΙΣΜΟΣ ΠΟΛΙΤΙΚΩΝ & ΠΟΛΙΤΙΣΤΙΚΩΝ ΜΕΛΕΤΩΝ || 3 Η ΝΑΥΤΕΜΠΟΡΙΚΗ Π.ΑΘΑΝΑΣΙΑΔΗΣ & ΣΙΑ ΑΝΩΝΥΜΗ ΕΤΑΙΡΕΙΑ || 31 Η.ΜΕ.ΠΕ.Τ. ΑΝΩΝΥΜΗ ΕΤΑΙΡΕΙΑ ΕΚΔΟΣΕΩΝ ΗΜΕΡΗΣΙΟΥ - ΠΕΡΙΟΔΙΚΟΥ ΤΥΠΟΥ ΚΑΙ ΗΛΕΚΤΟΝΙΚΩΝ ΜΜΜ || 25 ΗΜΕΡΗΣΙΑ Α.Ε.Ε. || 9 Θ.Μ. ΝΙΚΟΛΑΪΔΗΣ ΔΗΜΟΣΙΟΓΡΑΦΙΚΕΣ & ΑΘΛΗΤΙΚΕΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 9 ΚΑΘΗΜΕΡΙΝΕΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 33 ΚΕΡΔΟΣ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 11 Κ.Μ.Π. ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 6 ΠΑΡΟΝ ΕΚΔΟΣΕΙΣ Ε.Π.Ε. || 2 SELENA ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 10 ΣΥΓΧΡΟΝΗ ΕΠΟΧΗ ΕΚΔΟΤΙΚΗ Α.Ε.Β.Ε. || 18 ΤΗΛΕΡΑΜΑ ΑΝΩΝΥΜΗ ΕΚΔΟΤΙΚΗ ΕΤΑΙΡΕΙΑ || 6 ΤΡΙΤΗ ΟΨΗ ΑΝΩΝΥΜΗ ΕΤΑΙΡΕΙΑ ΗΛΕΚΤΡΟΝΙΚΩΝ ΕΚΔΟΣΕΩΝ || 35 Χ. Κ. ΤΕΓΟΠΟΥΛΟΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 52 ΧΡΥΣΗ ΕΥΚΑΙΡΙΑ ΑΝΩΝΥΜΗ ΕΤΑΙΡΕΙΑ || 21 Συνολικός αριθμός επιχειρήσεων: 46 || Συνολικός αριθμός απολύσεων: || 705